Broj: 711-I-2256-Pp-347/22-04-23

Zagreb, 25. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI) te članka 17. Pravilnika o načinu rada i odlučivanja Povjerenstva za odlučivanje o sukobu interesa („Narodne novine“, broj 105/14.), **u predmetu** **obveznika Tomislava Pahovića, općinskog načelnika Općine Motovun-Montona**,na stručnom sastanku Povjerenstva održanom dana 25. listopada 2022., donosi sljedeći

 **ZAKLJUČAK**

 **Postupak za odlučivanje o sukobu interesa protiv obveznika Tomislava Pahovića, općinskog načelnika Općine Motovun-Montona, u odnosu na okolnost sklapanja Ugovora o kupoprodaji nekretnine, KLASA: 947-01/19-01/18, URBROJ: 2163/05-02-19-11 od 30. prosinca 2019., s ………………, majkom obveznika, neće se pokrenuti s obzirom da iz postupanja obveznika u vezi navedene okolnosti ne proizlazi da je došlo do moguće povrede odredbi Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19, u daljnjem tekstu: ZSSI/11).**

Obrazloženje

Povjerenstvo je dana 27. srpnja 2022. zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-7004-Pp-347/22-01-2. U predmetnoj prijavi navodi se da je Tomislav Pahović, općinski načelnik Općine Motovun-Montona, sa svojom majkom ……………….. zaključio Ugovor o kupoprodaji nekretnine, ruševne građevine, površine 31 m2, koja se nalazi u Motovunu za iznos od 24.000,00 kn.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u Registar obveznika koji vodi Povjerenstvo, utvrđeno je da je Tomislav Pahović obnašatelj dužnosti općinskog načelnika Općine Motovun-Montona u mandatima 2013. – 2017. te 2017. – 2021. kao i da trenutno obnaša navedenu dužnost s početkom mandata 21. svibnja 2021. Slijedom navedenog, povodom obnašanja navedene dužnosti, Tomislav Pahović obvezan je postupati sukladno odredbama ZSSI-a.

Povjerenstvo je radi utvrđivanja postoje li pretpostavke za pokretanje postupka protiv obveznika Tomislava Pahovića u odnosu na okolnosti iz prijave od Općine Motovun-Montona dopisom Broj: 711-I-1746-Pp-347/22-02-23 od 8. rujna 2022. zatražilo očitovanje vezano uz sudjelovanje obveznika Tomislava Pahovića u provedenom Natječaj za prodaju nekretnina prikupljanjem pisanih ponuda, KLASA: 947-01/19-01/18, URBROJ: 2163//05-02-19-2, od 18. prosinca 2019., i to konkretno u odnosu na prodaju nekretnine označene kao …………. KO Motovun.

Općina Motovun-Montona, pročelnik Jedinstvenog upravnog odjela, očitovao se dopisom KLASA: 041-01/22-01/4, URBROJ: 2163-28-02-22-2, od 27. rujna 2022. u kojem se navodi da je iz dokumentacije koja se prilaže dopisu vidljivo da je natječajni postupak provelo peteročlano povjerenstvo u skladu sa Zakonom i općim aktima Općine Motovun-Montona te da je upravo zato da se izuzme od odlučivanja, odluku o izboru najpovoljnijeg ponuditelja izabralo Općinsko vijeće na svojoj sjednici iako Zakon ovlašćuje općinskog načelnika na donošenje odluke te da je Općinsko vijeće ovlastilo općinskog načelnika, koji je zakonski zastupnik Općine Motovun-Montona, na sklapanje ugovora o kupoprodaji. Također se navodi da općinski načelnik ni na koji način nije sudjelovao u donošenju odluka te da je sve ugovore koji su bili predmet postupka sklapao postupajući po nalogu Općinskog vijeća, a ugovore je pripremilo općinsko upravno tijelo.

U prilogu navedenog dopisa dostavljena je preslika Odluke o raspisivanju javnog natječaja za prodaju nekretnina, KLASA: 947-01/19-01/18, URBROJ: 2163/05-02-19-1, koju je 17. prosinca 2019. donio Tomislav Pahović, općinski načelnik Općine Motovun-Montona, i kojom je, pored ostalog, utvrđeno da se raspisuje javni natječaj za prodaju sljedeće nekretnine: ruševna građevina označena kao k.č. …………. KO Motovun, u površini od 31 m2, s početnom cijenom od 10.850,00 kn, te je dostavljen i tekst Javnog natječaja za prodaju nekretnina u vlasništvu Općine Motovun prikupljanjem pisanih ponuda, KLASA: : 947-01/19-01/18, URBROJ: 2163/05-02-19-2, od 17. prosinca 2019. kojeg je raspisao Tomislav Pahović, općinski načelnik Općine Motovun-Montona i koji utvrđuje provedbu javnog natječaja za prodaju spomenute nekretnine.

Spomenutom dopisu priložene su i preslike ukupno tri ponude koje su u provedbi javnog natječaja pristigle za kupnju ruševne građevine označene kao k.č. ………. KO Motovun, među kojima je i ponuda ……………. (rođene …………………...), kao i preslika Zapisnika o otvaranju, pregledu i ocjeni ponuda po javnom natječaju za prodaju nekretnina u vlasništvu Općine Motovun-Montona, KLASA: 947-01/19-01/18, URBROJ: 2163/05-02-19-9, od 27. prosinca 2019. iz kojeg proizlazi da je peteročlano povjerenstvo provelo postupak otvaranja, pregleda i ocjene pristiglih ponuda. Navedenim Zapisnikom utvrđeno je da su za kupnju ruševne građevine označene kao k.č. ………… KO Motovun pristigle tri ponude od kojih je jedna bila nepotpuna, a usporedbom ponuđenih cijena druge dvije ponude utvrđeno je da je ponuda ……… …………. najpovoljnija.

U prilogu dopisu dostavljena je također preslika Odluke o prodaji nekretnina u vlasništvu Općine Motovun-Monton, KLASA: 023-05/19-01/84, URBROJ: 2163/05-02-19-1, od 27. prosinca 2019. koju je donijelo Općinsko vijeće Općine Motovun-Montona i kojom je u članku 2. utvrđeno da Općina Motovun-Montona prodaje ruševnu građevinu označenu kao k.č. …….. KO Motovun, u površini 31 m2, te da je najpovoljniji ponuditelj za kupoprodaju navedene nekretnine ………………. za ponuđenu kupoprodajnu cijenu od 24.000,00 kn. Člankom 5. navedene Odluke utvrđeno je da će na temelju iste općinski načelnik sklopiti za Općinu Motovun-Montona kao prodavatelj, ugovor o kupoprodaji nekretnine s najpovoljnijim ponuditeljima kao pojedinim kupcem.

 Naposljetku, dopisu je priložena i preslika Ugovora o kupoprodaji nekretnine, KLASA: 947-01/19-01/18, URBROJ: 2163/05-02-19-11, od 30. prosinca 2019. iz kojeg proizlazi da je Općina Motovun-Montona, zastupana po Tomislavu Pahoviću, općinskom načelniku, sklopila navedeni ugovor s ……………… te da je predmet kupoprodaje nekretnina - ruševna građevina označena kao k.č. ……….. KO Motovun, u površini 31 m2, po cijeni od 24.000,00 kn.

Povjerenstvo je izvršilo uvid u digitalne podatke Matice rođenih za obveznika Tomislava Pahovića te je utvrdilo da je ………………… majka obveznika.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 60. ZSSI-a propisano je da će se postupci započeti prije stupanja na snagu toga Zakona dovršiti prema odredbama Zakona o sprječavanju sukoba interesa (»Narodne novine«, br. 26/11., 12/12., 126/12., 48/13., 57/15. i 98/19., u daljnjem tekstu: ZSSI/11).

Člankom 5. stavkom 1. točkom 3. ZSSI-a propisano je da je u smislu toga Zakona član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika dok je točkom 6. propisano da su povezane osobe osobe navedene u točki 3. toga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 9. stavkom 1. ZSSI-a propisano je da, ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba odnosno poslodavaca kod kojih je bio u radnom odnosu u posljednje dvije godine prije stupanja na dužnost.

Danom stupanja na snagu ZSSI-a, tj. 25. prosinca 2021., prestao je važiti ZSSI/11 pri čemu se materijalne odredbe ZSSI-a ne mogu primjenjivati retroaktivno na razdoblje prije njegova stupanja na snagu.

Odredbama navedenog Zakona nije bilo propisano kako bi obveznik trebao postupati kada se nađe u potencijalnom sukobu interesa u kojem bi njegovi privatni interesi utjecali na nepristranost u obnašanju dužnosti, kao što je to izričito određeno u članku 9. ZSSI-a.

U situaciji kada obveznik u obnašanju javne dužnosti nije samostalno i diskrecijski postupao, već je nakon odluka drugih tijela u okviru svoje nadležnosti poduzimao radnje kojima bi iste odluke bile realizirane te bi njima određenu korist stjecali članovi njegove obitelji ili druge s njim interesno povezane osobe, Povjerenstvo je takve odluke razmatralo u kontekstu moguće povrede etičkih načela iz članka 5. ZSSI/11-a.

Međutim, presudom Visokog upravnog suda Republike Hrvatske, poslovni broj: Usž-2745/18-5 od 10. prosinca 2020., kojom je poništena presuda Upravnog suda u Zagrebu, poslovni broj: Usl-653/18-7 od 2. svibnja 2018., presudom Visokog upravnog suda Republike Hrvatske, poslovni broj: Usž-3219/20-2 od 18. ožujka 2021., kojim je potvrđena presuda Upravnog suda u Rijeci, poslovni broj: Usl-565/20-9 od 1. srpnja 2020., presudom Upravnog suda u Zagrebu, poslovni broj: Usl-20/20-18 od 3. ožujka 2020., potvrđenom presudom Visokog upravnog suda Republike Hrvatske, poslovni broj: Usž-2888/20-2 od 27. svibnja 2021., presudom Upravnog suda u Zagrebu, poslovni broj: Usl-964/20-6 od 25. svibnja 2020., potvrđenom presudom Visokog upravnog suda Republike Hrvatske, poslovni broj: Usž-3963/20-3 od 10. lipnja 2021., te presudom Upravnog suda u Osijeku, poslovni broj: Usl-413/20-9 od 24. lipnja 2020., potvrđenom presudom Visokog upravnog suda Republike Hrvatske, poslovni broj: Usž-3344/20-2 od 9. lipnja 2021., zauzeto je pravno stajalište da Povjerenstvo nema ovlasti samostalnog vođenja postupka zbog moguće povrede članka 5. ZSSI-a.

Nakon što su upravni sudovi zauzeli stajalište da nije pravno dopušteno voditi samostalne postupke zbog moguće povrede odredbe članka 5. ZSSI/11-a, Povjerenstvo je sve takve postupke obustavilo, odnosno donijelo odluku o nepokretanju ako isti prethodno nosu bili pokrenuti.

Nastavno na sve navedeno, Povjerenstvo je stava da u konkretnom slučaju nisu ispunjene pretpostavke za pokretanje postupka protiv obveznika Tomislava Pahovića zbog povrede odredbi ZSSI-a, budući da je u vrijeme kad je obveznik, kao osoba ovlaštena za zastupanje Općine Motovun-Montona, sklopio sa svojom majkom Ugovor o kupoprodaji nekretnine od 30. prosinca 2019. na snazi bio ZSSI/11, a kojim nisu bile propisane obveze koje proizlaze iz odredaba članka 9. ZSSI-a. Sukladno tome, u spornom razdoblju 2019. godine obveznik nije bio u obvezi postupati sukladno odredbi članka 9. ZSSI-a, a ista se ne može retroaktivno primijeniti u ovoj situaciji.

Slijedom svega navedenog, Povjerenstvo je donijelo odluku kao u izreci ovoga zaključka.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Tomislav Pahović, osobnom dostavom
2. Podnositelju prijave, putem e-maila

 3. Pismohrana